Á. Biró, poslankyňa: (2009-09-11):
Krokom k rozbehnutiu nového dialógu malo byť aj včerajšie stretnutie premiérov Maďarskej republiky a Slovenskej republiky. Ako viete, premiéri sa dohodli aj v otázke jazykového zákona, zákona o štátnom jazyku Slovenskej republiky, v zmysle ktorého arbitrom má byť vysoký komisár OBSE. V spoločnom vyhlásení sa dohodli, citujem z neho: „Akceptujeme posudok a všetky odporúčania vysokého komisára OBSE pre otázky národnostných menšín týkajúce sa novely zákona o štátnom jazyku Slovenskej republiky.“ Dámy a páni, ja neviem, či poznáte detailne obsah stanoviska vysokého komisára, ktoré nám zaslal dňa 22. júla 2009. Pascou, ktorá nás môže zastihnúť alebo ktorá na nás číha v tomto ďalšom kroku, je to, že mnohokrát platí, ak dvaja robia to isté, nie je to vždy to isté, ak dvaja čítajú to isté, nie vždy vyčítajú z dokumentu to isté. Ja nechcem komentovať predchádzajúce vyhlásenia, chcem len zacitovať niektoré konštatovania vysokého komisára, ktoré už nám zaslal. Vysoký komisár OBSE v zaslanom stanovisku konštatoval, že: „Národná rada Slovenskej republiky schválila zákon pomerne rýchlo.“ Znova citujem: „Podľa zásad dobrej praxe by sa potenciálne sporným zákonom mala venovať primeraná pozornosť a čas na reflexiu v procese ich formovania a zvažovania.“ O jednotlivých ustanoveniach zákona nájdeme tu ďalšie konštatovania, ktoré vám chcem odporučiť do pozornosti. K § 1 ods. 4 sa v stanovisku píše: „Pri úzkom nesprávnom výklade by sa toto ustanovenie mohlo použiť ako nepriamy nástroj na oslabenie jazykových práv národnostných menšín.“ Alebo citujem: „Terminológia použitá v zákone môže viesť k určitým problémom so správnym výkladom, keďže sa zdá, že nie je dôsledne konzistentná.“ Vysoký komisár v súvislosti s ustanoveniami o dohľade a sankciách sa v stanovisku vyjadril nasledovne: „Záverečná podoba textu schválená Národnou radou Slovenskej republiky ustanovenie urobila skôr prísnejším, nie pružnejším, čo treba vnímať ako negatívny vývoj.“ Dúfam, že mi dáte za pravdu, že dovysvetľovať zákon metodickým pokynom na jednej strane je tichým priznaním slabín alebo nejednoznačnosti textu zákona, avšak všetci viete, že metodický pokyn nemá žiadny právny účinok. Preto tento stav je možné napraviť len novelou už prijatého zákona o štátnom jazyku Slovenskej republiky a odstránením najzávažnejších nedostatkov, na ktoré vysoký komisár už poukázal. „Ale následne je potrebné prijať nový zákon o používaní jazykov národnostných menšín, aby nastala,“ a citujem znova vysokého komisára, „rovnováha medzi legitímnym cieľom ochrany štátneho jazyka a právami osôb patriacich k národnostným menšinám na používanie vlastného jazyka vo verejnom, spoločenskom, hospodárskom a kultúrnom živote.“ Poslanecký návrh poslancov strany Most – Híd je prvým krokom k náprave. Strana maďarskej koalície – Magyar Koalíció Pártja vníma to ako aj krok na zabezpečenie času a priestoru na prípravu zákonov o právach osôb patriacich k národnostným menšinám. Preto poslanci Strany maďarskej koalície – Magyar Koalíció Pártja budú hlasovať za tento poslanecký návrh. Dámy a páni, snažila som sa byť naozaj krátka, ale na záver dovoľte mi ešte jednu vetu. Na začiatku tohto obdobia alebo tohto celého príbehu sme mnohokrát skloňovali jednu formulku. Tá znela status quo, a to nielen v súvislosti s národnostnými menšinami. Dnes je otázka: Quo vadis, Slovensko? Určite aj toto hlasovanie bude o tom. Ďakujem.